**Likumprojekta „Grozījumi Ceļu satiksmes likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi Ceļu satiksmes likumā” (turpmāk – likumprojekts) sagatavots pēc Lauksaimnieku nevalstisko organizāciju un Zemkopības ministrijas iniciatīvas, lai optimizētu traktortehnikas vadītāju kategoriju skaitu un traktortehnikas vadītāju apliecību iegūšanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ceļu satiksmes likuma (turpmāk – likums) 23. panta septīto daļu patlaban spēkā ir astoņas traktortehnikas vadītāju apliecību kategorijas (turpmāk – traktortehnikas kategorijas). Atbilstoši likuma 26. pantam transportlīdzekļu vadīšanas tiesības ļauj personai vadīt attiecīgajai kategorijai atbilstošu transportlīdzekli, piedaloties ceļu satiksmē.Nevalstiskās organizācijas jau gadiem ir norādījušas, ka Latvijā salīdzinājumā ar Eiropas Savienības dalībvalstīm ir pārāk daudz traktortehnikas vadītāju kategorijas. Eiropas Savienībā atkarībā no dalībvalsts pamatā ir viena vai divas, bet ne vairāk kā četras traktortehnikas vadītāju kategorijas. Patlaban ir izveidojusies situācija, kad darba devēji neatkarīgi no vadītāja apliecībā norādītajām kategorijām, pirms traktortehnikas vadības uzticēšanas kādai personai, pārbauda tās prasmes vai, ja tas nepieciešams, apmāca personu vadīt attiecīgo traktortehniku. Tā kā darba devēji neuzticas traktortehnikas vadītāju apliecībai, nav nepieciešamība pēc tik sīka un detalizēta traktortehnikas kategoriju sadalījuma. Lai lauksaimniecības nozarē varētu strādāt ar jebkura veida traktortehniku, ir nepieciešamas trīs traktortehnikas vadītāju kategorijas, meža nozarē – divas un ceļu būves nozarē – četras traktortehnikas kategorijas. Lielais kategoriju skaits rada problēmas darba devējiem atrast darbinieku, kam ir tiesības vadīt attiecīgās transportlīdzekļu grupas traktortehniku, īpaši gadījumos, kad nepieciešama darbinieku aizvietošana slimības vai cita iemesla dēļ. Lai risinātu problēmu un atvieglotu darbu attiecīgās nozares darba devējiem, ir plānots traktortehnikas vadītāju kategorijas sagrupēt pēc traktortehnikas specifikācijas un to galvenā izmantojuma veida pa šādām nozarēm:* lauksaimniecībā izmantojamā traktortehnika (T1 un T2);
* mežkopībā izmantojamā traktortehnika (T3);
* būvniecībā izmantojamā traktortehnika (T4).

Likumprojekts paredz optimizēt un apvienot vairākas traktortehnikas kategorijas vienā kategorijā, tādējādi samazinot pašreizējo traktortehnikas kategoriju skaitu līdz 4 traktortehnikas kategorijām. Tāpat kā līdz šim saglabāsies traktortehnikas masas dalījums traktortehnikas kategorijās un traktortehnikas vadītāju tiesības varēs iegūt no 16 gadiem traktortehnikai ar pilnu masu līdz 7500 kg un no 17 gadiem uz pārējo traktortehniku. Līdzšinējā C un H kategorija (ekskavatori, pašgājējiekrāvēji un speciālā pašgājējtehnika) tiks iekļauta visās kategorijās, jo to izmantošana ir būtiska visās nozarēs. Līdzšinējā D kategorija (lauksaimniecības pašgājējmašīnas) tiks iekļauta T1 un T2 kategorijā, jo traktorus un lauksaimniecības pašgājējmašīnas darbā izmanto pamatā vienas nozares pārstāvji, t.i., lauksaimnieki. Līdzšinējā E kategorijā tiks iekļauta T4 kategorijā, jo tā ir ceļubūves mašīna. Mainot traktortehnikas vadītāju apliecību un iegūstot jauno kategoriju, paplašināsies kategorijas traktortehnikas grupa, tāpēc persona būs tiesīga vadīt plašāku traktortehnikas klāstu. Iegūstot:1. T1 kategoriju papildus pamatkategorijai A, iegūst arī tiesības vadīt D, C un H kategorijas grupas traktortehniku, kuras pilna masa nepārsniedz 7500 kg;
2. T2 kategoriju (visi traktori) papildus pamatkategorijai B, iegūst arī tiesības vadīt D, C un H kategorijas grupas traktortehniku;
3. T3 kategoriju papildus pamatkategorijai F, iegūst arī tiesības vadīt C un H kategorijas grupas traktortehniku;
4. T4 kategoriju papildus pamatkategorijai G, iegūst arī tiesības vadīt E, C un H kategorijas grupas traktortehniku.

Līdz ar izmaiņām traktortehnikas kategoriju grupējumā tiek mainīti arī traktortehnikas kategoriju nosaukumi, aizstājot burtus A, B, C, D, E, F, G, un H ar saīsinājumiem T1, T2, T3, un T4. Tas tiek darīts tādēļ, lai kategoriju nosaukumi nedublētos ar autovadītāju kategorijām Latvijā un Eiropas Savienībā. Tāpat ir ņemta vērā Eiropas Savienības dalībvalstu pieredzi, kurās traktortehnikas kategoriju plaši apzīmē un atpazīst ar burtu T.  |
| 3. | Projekta izstrādē iesaistītās institūcijas | Zemkopības ministrijas 2017. gada 2. marta rīkojumā Nr. 37 „Par traktortehnikas darba grupas izveidošanu” iekļautās institūcijas:1. Zemkopības ministrija,
2. Valsts tehniskās uzraudzības aģentūra;
3. VSIA „Sertifikācijas un testēšanas centrs”;
4. biedrība „Zemnieku saeima”;
5. biedrība „Lauksaimnieku organizāciju sadarbības padome”;
6. biedrība “Lauksaimniecības statūtsabiedrību asociācija”;
7. biedrība “Latvijas Neatkarīgo mežizstrādātāju asociācija”;
8. biedrība “Latvijas Lauksaimniecības kooperatīvu asociācija”;
9. biedrība „Lauksaimniecības tehnikas ražotāju un tirgotāju asociācija”.

Pieaicinātie eksperti:1. biedrība „Latvijas ceļu būvētājs”;
2. SIA „Latvijas Lauku konsultāciju un izglītības centrs”.
 |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā ietvertais tiesiskais regulējums attiecas uz šādām personām un institūcijām:1. traktortehnikas vadītāju apliecību īpašniekiem – 91 300.
2. personām, kas gada laikā plāno iegūt un apmainīt traktortehnikas vadītāju apliecību, – 10 000.
3. Valsts tehniskās uzraudzības aģentūru;
4. Valsts policiju.
 |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts tiesiskais regulējums nemaina tiesības un pienākumus, ne arī veicamās darbības. Neparedz jaunas izmaksas vai papildu administratīvās procedūras. Izmaiņas likumprojektā nerada papildu administratīvo slogu Valsts tehniskās uzraudzības aģentūrai.Personām samazināsies administratīvais slogs, jo tiek apvienotas vairākas kategorijas un nebūs atsevišķi jākārto traktortehnikas vadītāju eksāmens uz D, C, E un H kategoriju.  |
| 3. | Administratīvo izmaksu monetārs novērtējums | Vidēji gadā kopā tie izsniegtas aptuveni 2780 vadītāju D (800), C (1500), E (120) un H (360) kategoriju apliecības. Personām samazināsies administratīvais slogs, jo nebūs jāgatavo iesniegumi. C = (6,79 x 0,08) x (2780 x 1) = 1510 *euro*. Līdz ar to kopējais administratīvais slogs personām samazināsies par 1510 *euro* gadā.  |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi Ministru kabineta 2010. gada 2. marta noteikumos Nr. 206 „Noteikumi par prasībām komersantiem, izglītības iestādēm un speciālistiem, kuri nodrošina traktortehnikas vadītāju apmācību, traktortehnikas vadītāju apmācības programmām, kā arī apmācību kontroles kārtību”. Ar grozījumiem tiks:1. precizēti kategoriju nosaukumi;
2. pārskatīta apmācības programma, lielāku uzmanību pievērošot traktortehnikas praktiskai vadīšanai un ikdienas apkopei.

Grozījumi Ministru kabineta 2009. gada 29. septembra noteikumos Nr. 1123 „Traktortehnikas vadītāja tiesību iegūšanas un atjaunošanas, kā arī traktortehnikas vadītāja apliecības izsniegšanas, apmaiņas, atjaunošanas un iznīcināšanas kārtība”. Ar grozījumiem tiks:1. precizēti kategoriju nosaukumi;
2. pilnveidota vadītāju tiesību iegūšanas kārtība.
 |
| 2. | Atbildīgā institūcija | Zemkopības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu 2017. gada 9. jūnijā tika ievietota tīmekļa vietnē [www.zm.gov.lv](http://www.zm.gov.lv) sadaļā sabiedriskā apspriešana. |
| 2. | Sabiedrības līdzdalība projekta izstrādē | Likumprojekts elektroniski tika nosūtīts saskaņošanai biedrībām „Zemnieku saeima”, „Lauksaimnieku organizāciju sadarbības padome”, “Lauksaimniecības statūtsabiedrību asociācija”, “Latvijas Neatkarīgo mežizstrādātāju asociācija”, „Lauksaimniecības tehnikas ražotāju un tirgotāju asociācija”, „Latvijas ceļu būvētājs”, „Latvijas Ceļu būvētājs” un SIA „Latvijas Lauku konsultāciju un izglītības centrs”. |
| 3. | Sabiedrības līdzdalības rezultāti | Par tīmekļa vietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti.No nevalstiskajām organizācijām atzinumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts tehniskās uzraudzības aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nemaina Valsts tehniskās uzraudzības aģentūras funkcijas un struktūru. |
| 3. | Cita informācija | Nav |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Bumbuls 67027184

adris.bumbuls@zm.gov.lv